“Людзі з інваліднасцю застаюцца адной з самых эканамічна ўразлівых і сацыяльна ізаляваных груп насельніцтва, — адзначыла Юлія Дзінгайла, менеджар праекта ад Агенцтва ЗША па міжнародным развіцці (USAID). — Іх рэдка можна ўбачыць на вуліцах, у кафэ, на працоўных месцах. У дзяцей з АПФР па-ранейшаму востры дэфіцыт зносін, асабліва з равеснікамі. Наша агенцтва на працягу 10 гадоў падтрымлівае намаганні беларускіх арганізацый-партнёраў у кірунку вырашэння сацыяльных праблем людзей з абмежаваннямі. Асноўны прынцып нашай работы ў адносінах да іх такі: нічога для іх без іх удзелу. Новы праект накіраваны на падтрымку першасных арганізацый БелАДДІіМІ, якія аказваюць непасрэдную дапамогу людзям з інваліднасцю, сем’ям, што выхоўваюць асаблівых дзяцей у рэгіёнах краіны. Арганізацыі пазнаёмяцца з перадавымі методыкамі ацэнкі патрэб сваіх мэтавых груп, будуць планаваць сваю дзейнасць на падставе праведзенага аналізу гэтых патрэб, даведаюцца аб асновах праектнага і арганізацыйнага менеджменту. Падтрымку атрымае сацыяльнае прадпрымальніцтва — людзі, якія прадастаўляюць занятасць людзям з інваліднасцю. У працэсе рэалізацыі праекта сфарміруецца сетка прафесійных кантактаў, будзе ісці актыўны абмен вопытам, павысіцца доступ людзей з абмежаваннямі да сацыяльных паслуг (асабліва ў рэгіёнах), палепшыцца якасць гэтых паслуг”.